Kočiš, Eduard, poslanec NR SR (2022-12-05):
Ďakujem pekne za slovo, pán predsedajúci. Podľa vášho usmernenia budem slušný, tak ako vždy. Ak vodič kamiónu, vodič mestskej hromadnej dopravy, pilot lietadla, vojak, profesionálny policajt, dokonca profesionálni športoví strelci, ktorých táto práca naozaj živí v rámci medzinárodných súťaží, musia mať testy klinickej spôsobilosti, to znamená, v jednoduchosti povedané psychotesty, aby mohli užívať krátku alebo dlhú guľovú zbraň, tak je minimálne na zamyslenie, prečo by najvyšší ústavní činitelia alebo členovia vlády takýmito testami nemuseli prejsť priamo v čase, kedy budú preberať exekutívnu, to znamená vládnu moc. V každom prípade, ak sa takýto nebezpečný jedinec, a v tomto prípade budem zjavne myslieť na jedného takého jedinca, ktorý sa nedopatrením a viac ako slabou chvíľkou vôle niektorých desiatok tisíc voličov v roku 2020 stal premiérom Slovenskej republiky a počas svojho rok a pol katastrofálneho pôsobenia spôsoboval Slovensku nielen hospodárske, ekonomické a ľudské škody, tento jedinec spôsoboval medzinárodnú hanbu a medzinárodnú blamáž a Slovenská republika sa stala takzvaným terčom výsmechu alebo posmechu okolitých štátov, okolitých krajín a všetkých členských štátov nielen Európskej únie, ale aj dokonca krajiny tretieho sveta, ich čelní predstavitelia sa smiali, ako takýto jedinec môže byť jednoducho na čele štátu. Takým najzávažnejším alebo takým vrcholným dielom bolo, keď poľský denník Rzeczpospolita, ktorý vychádza v náklade 15 miliónov kusov denne, vyšiel s takým titulným článkom pri návšteve Igora Matoviča v Poľsku. Myslím, že to budem citovať správne, že Gupta ze Slowacji juz jest w Polsce. A toto si dovolím povedať, že už bol naozaj vrchol, kedy dehonestovať predstaviteľa členského alebo susedského štátu z pozície iného štátu, je naozaj už do očí bijúce. Preto tento náš zákon, preto tento náš zákon na zmenu ústavy by mal spôsobiť iba samý pozitívny efekt. To znamená, žiaden psychicky narušený jedinec by sa už nemal alebo nemohol stať jednoducho tretím najvyšším ústavným činiteľom, ako sa to stalo v prípade Igora Matoviča. A takýto človek, takýto jedinec, takáto persóna, takáto osobnosť nikdy by u žiadneho kvalifikovaného a registrovaného klinického psychológa nemohla prejsť testom psychickej spôsobilosti, testom psychickej integrity a testom výkonnosti na psychickú spôsobilosť. To znamená, že týmto obmedzujeme, aby sa takýto jedinci, ktorí v našej spoločnosti žijú, nemohli podieľať na ústavnej alebo na výkonnej funkcii. Slovenská republika by bola ochránená od mnohých a mnoha miliónových škôd. Bola by ochránená na, od škôd na majetku a zároveň občania Slovenskej republiky by neboli ohrození ani na svojom zdraví, ani na ničom, čo výkonná moc alebo predstavitelia štátu nejakým spôsobom spravujú. Kolegovia v rozprave predo mnou spomínali, že čo je nebezpečnejšie. Ak človek, ktorý riadi dopravný prostriedok, je spôsobilý na výkon svojej funkcie a jednoducho nebáli by ste sa zveriť mu svoje dieťa alebo svojho blízkeho. A čo je potom horšie? Ak človek, ktorý takéto psychické nejaké rozpoloženie má a nemá takýto test psychickej spôsobilosti, riadi celý štát, dokonca teraz je na pozícii ministra financií. V žiadnom prípade si jednoduchý vodič mestskej hromadnej dopravy, ktorý má v autobuse 42 ľudí a tento test psychickej spôsobilosti má, určite neohrozuje týchto svojich cestujúcich alebo pasažierov, ako človek, ktorý takýto test spôsobilosti nemá a ohrozuje päť miliónové Slovensko. Jednoducho videli sme to už od roku 2020, kam to Slovensko spelo, aké ekonomické škody sa spôsobovali, aká medzinárodná blamáž tu vlastne bola a ako sa členské štáty Európskej únie stavali k Slovensku, ak tento človek chodil na zasadnutia Rady Európy alebo na zasadnutia premiérov, alebo rady ministrov. Jednoducho bola to jedna cirkusantská manéž, do ktorej sa nejakým spôsobom a nedopatrením zapojil Igor Matovič. Kolegovia, kolegyne, je veľmi nebezpečné, aby na čele štát bol, stál alebo bol navolený alebo nanominovaný psychicky nestabilný jedinec, ktorý je úplne nevyrovnaný. Je nespôsobilý vykonávať danú funkciu a ktorý v podstate nedopatrením z rúk občanov, pretože každá jedna moc pochádza od občana, bol zvolený do tretej najvyššej ústavnej funkcie. Čiže v krátkosti by som to už len zhrnul spôsobom takým, že každý z vás, či už ste opozičný alebo koaličný poslanci a nechcete, aby niekedy v budúcnosti stál na čele štátu psychicky nevyrovnaný jedinec, ktorý škodí, či už vedome, alebo nevedome, záujmom Slovenskej republiky, mohol sa podieľať na takejto veľmi významnej a veľmi záslužnej funkcii, ale v tomto prípade táto funkcia je vhodná pre človeka, ktorý psychickú spôsobilosť má na patričnej úrovni, nie pre človeka, ktorý psychickú spôsobilosť nemá na úrovni žiadnej. Takže, kolegyne, kolegovia, ja sa na vás obraciam s prosbou alebo s takým želaním, zabráňme spolu niečomu takému, čo sa stalo raz a pevne dúfajme, že sa už nestane a nebude opakovať nikdy, aby na čele štátu stál psychicky nevyrovnaný jedinec, ktorý nie je spôsobilý na právne úkony. Ďakujem pekne.